钦定古今图书集成/明伦汇编/皇极典/第260卷 > 严用舍疏 马子聪
## 钦定古今图书集成/明伦汇编/皇极典/第260卷 > 严用舍疏 马子聪

臣惟“用一人而协清议，则群情胥庆；舍一人而合舆
论，则中外交欢。是人才用舍之际，亦人心悦服之机。”
故《孟子》告国君用舍人才之道，必欲问之左右，访及国人而后用舍者，良有以也。臣伏睹皇上践祚以来，
裁抑侥幸，优矜过误，亲君子而远小人，除大奸而赦
小过。三数年来，上恬下熙，民安物阜，真足比隆唐、虞、
三代矣。迩者窃闻巡抚山东佥都御史钱钺，未经吏
部会推，骤得迁任，转陞监察御史任仪，偶因言事差
错，遽蒙调谪外任。臣切照钱钺，才器凡庸，不协人望；
比年言官亦曾论列，幸蒙皇上爱惜人材，仍留管事，
则荣亦大矣。却又罔思效忠，幸图进用，交章劾奏，已
为清议所不容；好官自为，不恤士夫“之笑骂。”伏惟皇
上睿谋英断，侥幸者悉被裁抑，如罢黜礼部侍郎黄
景之类是也。今何于一钱钺而复开此途乎？再照任
仪以言为职，因事纳忠，溺于传闻，错写寺名，傥蒙皇
上弃瑕宥过，曲示优容，则恩亦渥矣。今已下法司推
鞠，寻蒙谪调外任。论其迹则罪若难逃，原其情则法
亦可恕。伏惟皇上天宽地容，过误悉蒙开释，如“不罪
中书舍人，错写进士榜”之类是也。今何于一任仪而
独蒙调谴乎？窃惟人君杜绝侥幸犹恐难防，引用非
人则其末难制。臣于钱钺非有所私而恶之也。盖用
一钱钺则效尤者多，殆恐奔竞之源已塞而复开，宁
不大坏名器而损政治之体耶？人君开导使谏，犹有
面从，因言获谴，谁不杜口？臣于任仪，非有所私而惜
之也。盖去一任仪，则结舌者众，殆恐言责之路已开
而复闭，宁不养成谀佞而致壅蔽之患耶？伏望皇上
谨人才用舍之道，体人心好恶之公，俯听愚言，收回
成命。夺钱钺之官，以杜小人幸进之渐；还任仪之职，
以培直臣敢言之基；社稷之福，生民之幸也。